A BIZOTTSÁG 1861/2006/EK RENDELETE
(2006. december 15.)
a mezőgazdasági adatszolgáltatási űrlap formájáról szóló 2237/77/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 1965. június 15-i 79/65/EGK rendeletre (1) és különösen annak 7. cikke (3) bekezdésére,
mivel:
(1)
A mezőgazdasági üzemek jövedelmének megállapítására használandó mezőgazdasági adatszolgáltatási űrlap formájáról szóló, 1977. szeptember 23-i 2237/77/EGK bizottsági rendelet (2) meghatározza azon számviteli adatokat, amelyeket a mezőgazdasági adatszolgáltatási űrlapon meg kell adni.
(2)
Helyénvaló a mezőgazdasági adatszolgáltatási űrlap tartalmát a strukturális alapokra és a vidékfejlesztésre vonatkozó új rendelkezések alapján kiigazítani, valamint annak egyes elemeit pontosítani, egyszerűsíteni vagy koherensebbé tenni.
(3)
Az e rendeletben előírt intézkedések összhangban vannak a mezőgazdasági számviteli információs hálózat közösségi bizottsága véleményével,
ELFOGADTA EZT A RENDELETET:
1. cikk
A 2237/77/EGK rendelet I. és II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendeletet a 2007. január 1-je és július 1-je közötti időszakban kezdődő, 2007-es számviteli évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 15-én.